LidanRubinov/Halacha-QA huggingface dataset:
שאלה: לא מברכת ברכת המזון!: בחצי השנה האחרונה אני נמנעת מלאכול לחם, בהוראת רופא. מתוך כך יוצא שאינני מברכת ברכת המזון מזה זמן רב, והדבר מפריע לי מאוד. האם בארוחות השבת וחג, כאשר אני "קובעת סעודה" עלי לברך ברכת המזון? אעפ"י שאינני אוכלת לחם - רק מסיבת הסעודה?
תשובה: רק על לחם מברכים ברכת המזון. תברכי ברכה אחרונה בכוונה גדולה כאילו הייתה ברהמ"ז. רפואה שלמה.
שאלה: החזרי נסיעות: כשהייתי בשירות לאומי לקחתי כמה פעמים, אני לא זוכרת כמה, החזרי נסיעות של כרטיסיות עירוניות שהשתמשתי בהן, למרות שיכולתי ליסוע בעיר חינם. האם צריך או ראוי להחזיר?
תשובה: אני מבין משאלתך שקיבלת החזרי נסיעות גם על נסיעות שלא היית צריכה לשלם עליהם, על פי מה שביררתי לכל בת שירות מגיע החזרי נסיעות גם על נסיעות בתוך העיר אם היא צריכה להגיע לעבודתה באוטובוס, החזרי הנסיעות שמגיעות לבת הם חלק מהמשכורת שלה והם מגיעים לה גם אם היא לא ניצלה בפועל את כל הכסף (ולפעמים היא נסעה בטרמפ או הלכה ברגל). לכן אם דיווחת על נסיעות ועל פי זה קיבלת החזרים אין בזה שום בעיה והכסף הזה מגיע לך כדין גם אם בחלק מהחדשים היית נוסעת פחות ממה שקיבלת. אך כל זה כמובן בתנאי שלא דיווחת דיווחי שקר על נסיעות שלא נסעת. הרב אריאל איגרא.
שאלה: האם בני יהודי?: אני ישראלי המתגורר בארה"ב. אשתי לא יהודיה. כשהבן שלנו נולד עשינו לו ברית מילה כהלכה עם רב אורטודוקסי (שלא ידע שאשתי לא יהודיה). היות ויהודי הוא זה שאמו יהודיה או שעבר גיור כהלכה, האם הבן שלי יכול להחשב כיהודי שעבר גיור כהלכה?
תשובה: מילה בלבד אינה גיור. מה גם שהיא צריכה להיעשות לשם גיור במעמד בי"ד. גיור הוא קבלת מצוות, מילה וטבילה לשם גיור במעמד בי"ד.
שאלה: ריבית על כספים שעוכבו: כספי ביטוח לאומי, שמגיעים למשפחתי עוכבו (בטעות)מספר חודשים בידי גורם שלישי - קיבוץ. הקיבוץ מודה בטעות ומעוניין להעביר את הכספים בתוספת ריבית. האם מותר לקבל את תוספת הריבית?
תשובה: רק אם יש היתר עיסקא מותר.
שאלה: הרב קוק היה שמח היום?: אני הייתי בעל כיפה סרוגה נלהב בדרך המזרחי אבל לאט לאט התחלתי להבין שזאת לא הדרך, ראיתי הרבה חובשי כיפות סרוגות שבכלל לא אוכלים במקום כשר, הולכים יד ביד עם בנות ואני לא מדבר על ה30-40 שכבר התגייסו לצבא והשאירו את הכיפה בבית. אני שואל את עצמי האם באמת מצווה אחת של ישוב ארץ ישראל שרק על פי הרמב"ן היא דאורייתא שווה להפסיד הרבה מצוות, שלא נדבר על היראת שמיים הירודה שאין כמעט במזרחי, אני אישית מאמין בדרך של החזון איש שמכיר במדינה אבל התנגד לאופי שלה כי צריכים להלחם ולשנות אבל לא וויתר על מצווה אחת ונלחם מלחמת אש נגד הרוצים לחבל בכרם ה, לעומת זאת המזרחי נתן את ידו לראשי השילטון לבנות מדינה כופרת והעיקר אצלו זה ארץ ישראל והרבה מהם חושבים שעדיף להיות בארץ ישראל כולה חילונית מאשר להיות עם ישראל בחו"ל. אתם מאמינם שהראי"ה זצ"ל היה שמח שהוא היה יודע מה יצא מהקהילה שלו?
תשובה: דרך "המזרחי" שאתה תוקף אינה מוגדרת. אינני יודע ממה היית נלהב כאשר חבשת כיפה סרוגה וממה התאכזבת. מכל מקום, בקרב תלמידי הראי"ה קוק, דהיינו אלה שהולכים ממש בדרכו, אחוז עוזבי הדת נמוך מאוד, לפי דעתי נמוך מאשר בחברה החרדית. וזאת בנוסף לכך שמשתדלים ללכת בדרך התורה בשלמות, ללא פשרות ושינויים. אבל בחברה החרדית, מתוך חשש שמא יעזבו את דרך התורה הכללית, יש שהורו לבטל או לעמעם את מצוות ישוב הארץ, ואת החובה להגן על עם ישראל מפני צר, ואת ערך לימודי החול, שאף הם חכמה אלוקית, שתקנו עליה חכמים ברכה, ואת ערך העבודה, שהתורה וח שבחו כל כך. ואמנם יש מקום לומר שמי שהיה עוזב את דרך התורה והמצוות אם היה מתקשר גם למצוות הללו, מוטב שבינתיים ייבטל מקיומם ובלבד שידבק במסורת אבות. ועל זה נאמר "עת לעשות לה' הפרו תורתך". אבל אם אפשר לקיים את כל המצוות שבתורה, כפי הדרכתו של מרן הרב זצ"ל, הרי זה משובח.
שאלה: יום השלושים בראש השנה: אבי נפטר בב באלול יום השלושים יוצא ביום ב של ראש השנה, מהו מועד סיום השלושים ומנהגי האבלות הנהוגים בהם כגון: עליה לקבר,גילוח,תספורת,סעודת המצווה?
תשובה: העליה לקבר תהיה בערב ראש השנה כי ראש השנה דינו כרגל שמבטל אבלות, אך גילוח ותספורת על אב ואם לא תלוי בשלושים אלא עד שיגערו בו חבריו שצריך להתגלח. אך יכול לשבת במקומו הרגיל בראש השנה ולא במקום שונה ואת סעודת המצווה יש לקיים בלילה שלפני ערב ראש השנה. הרב חיים כץ
שאלה: ברכת אבות: הברכה הראשונה בתפילת שמונה עשרה ידועה כברכת אבות, אך רוב הברכה למעשה עוסקת בהקב"ה ללא קשר לכאורה לאבות הקדושים. מה למעשה יש לכוון הראשונה בשמונה עשרה?
תשובה: יש לכוון את פירוש המלים, בנוסף לשויתי ה' לנגדי תמיד, שעומדים לפני הקב"ה. הרב אברהם פרל.
שאלה: ברכת הביננו בטרמפים: האם בשעה שאני טופס טרמפים אני יכול להתפלל הביננו (אני לא רוצה לפספס טרמפים פוטנציאלים)?
תשובה: ברכת "הביננו" נוסדה למקרה בו האדם נכנס, ללא תכנון מוקדם, למצב של חוסר ברירה, ואין לו שום אפשרות אחרת להתפלל. היא לא נועדה למקרה בו האדם מכניס את עצמו למצב בו לא יהיה לו זמן להתפלל כראוי. לכן, תצא שעה אחת קודם, תתפוס טרמפ מוקדם, ותתפלל כרגיל במקום אליו תגיע.
שאלה: משפחה וקיום מצוות: נישאתי בגיל צעיר ובטרם מלאו לי 23 שנים נולדו לי שני ילדים (מתנה משמיים). בכל אופן מאז נשואי אני חשה התרחקות מה יתברך אני כמעט ולא מתפללת מלבד ימי שישי וגם זה נדיר, אני מברכת ברכת המזון באופן המעורר לעג כל המצוות הקשורות ביני לבין בוראי מתמססות (אינני מדברת על דברים הקשורים לצניעות, כשרות, טהרה וכד ), כמו כן, אינני הולכת לשיעורי תורה למרות שהייתי חפצה בכך ותירוצים לכך אין סוף, אני חשה כי מאוד קשה לי להתפלל אפילו סתם לדבר עם הקב"ה, אני כאילו יודעת שיהיה ר ואפילו לא מתאמצת לבקש רחמים, אני פשוט לא מתאמצת ומתקדמת בתחום. אני כן מרגישה, אמנם במידה מסויימת שהכל משמיים והכל לטובה, אולם עדיין האמונה שלי, סתמית ולא עמוקה, דתיה רגילה שחייה ומעבירה את ימיה יום יום, עבודה, ילדים וקצת בעל. מה לעשות?
תשובה: עצם השאלה יש בה גדר של הרהורי תשובה וביטוי של חפץ פנימי לקרבת ד'. אך את הקרבה לד' אפשר למצוא בכל מעשה, רבש"ע נמצא בכל מקום. גם הטיפול בילדים יכול להיות חוויה דתית, גם סידור הבית גם העבודה ולא רק התפילה. וכאשר היחס לכל החיים משתנה יש הרבה כח ויש גם כח ורצון להתפלל. מה שצריך לעשות הוא לשנות את הגישה לכל החיים ולכל המעשים. יש היום במקומות שונים מפגשים של מה שקוראים "מגרות", איני יודע אם שמעת על כך נראה לי שכדאי לך לנסות את זה.
שאלה: ממזרות מגוי: אישה אשר נישאה ליהודי בנישואים רפורמים על ידי "רבה" ולאחר מכן נפרדה מבעלה ללא גט,בעלה נישא בשנית ללא גט על ידי רב אורטודוקסי,היא חיה כיום עם גוי אשר ממנו יש לה בן:1.האם נדרש גט ככלל במקרה שכזה? 2.האם יש ממזרות כאשר זינתה תחת אישה עם גוי?
תשובה: א. ככלל, נישואין רפורמיים אינם נחשבים לקידושין על פי ההלכה. ובדרך כלל אפילו לא מצריכים גט (בניגוד לנישואין אזרחיים). אכן צריך לחקור ולבדוק על ידי דיינים הבקיאים בטיב גיטין וקידושין, מה היה בטקס הנישואין הרפורמיים, על מנת לשלול חשש לקידושין שהם כשל תורה. (אגרות משה אבן העזר, סימן ע"ו וע"ז). ב. ממזר נעשה ממי שאסור לה, אך יש לו היתר אצל נשים אחרות. גוי אינו בכלל זה (משנה קידושין סו), ולכן אין הילד ממזר, אלא שאם נולדה בת, פסק השו"ע אבן העזר סימן ד' סעיף ה' וי"ט, שאסור לה להינשא לכהן (יבמות דף מה). לרוב האחרונים איסור זה בסתם גויים הרי הוא מדרבנן (ורק בשבעת עממים האיסור הוא מהתורה), ואף פסקו הבית שמואל והחלקת מחוקק, שאם נישאת לא תצא. ודרישת הרב אודי אודסר.
שאלה: תכריכין למת וקבורה ע"י גוי: האם עניין 8 בגדים בתכריכי המת כמובא בגשר החיים הינו הלכה או מנהג, האם ייתכן כי יש הבדל בין תכריכי גבר לתכריכי אישה ובמידה ואין הבדל האם חובה לשנות את המנהג הקיים, קהילה הנוהגת אחרת,מה הבסיס ההלכתי עליו יש לשמור בכל מקרה? האם יש איסור מוחלט בהובלת המיטה לקבורה ובהורדת הארון לקבר על ידי גויים או לא, כיצד לנקוט במידה ולפי הרשויות הורדת הארון לקבר הינה אך ורק על ידי "מומחים" המועסקים על ידי הרשות?
תשובה: רוב הח"ק בארץ קבלו עליהם את מנהגי ירושלים ואין לשנות. אין להשתמש בגוי בקבורה עצמה. בכל רשות יש ח"ק שרק היא המוסמכת לקבור.
שאלה: הכנסיה האוונגלית: האם מאחר והכנסיה האבנגלית ביטלה את אמונת השילוש ומאמינה באל אחד ניתן כיום לבקר בה או שעדיין יש למקום גדר ע"ז?
תשובה: בביקור במקום של פולחן דתי לא יהודי יש שתי בעיות: א. האם הוא בית ע"ז? ועל כך יש לקבל חוות דעת של מומחים לדת זו. ב. עצם הביקור במקום בו פולחים לדת אחרת חוץ מתורת משה שהוא אמת ותורתו אמת ומה לנו ולדתות אחרות?.
שאלה: מכונת פחיות מקולקלת: 1. 3 מקרים קרו לי: א. קניתי פחית במכונת פחיות, ב- 4:50 שקל, ושילמתי 5:00 שקל, וקיבלתי בחזרה את כל הכסף ואת הפחית כמובן. ב. קניתי פחית באותו מחיר, ושילמתי 10:00 שקל, וקיבלתי בחזרה 15:00 שקל ואת הפחית. ג. שילמתי על פחית אחת 5:00 שקל, ומישהו בא ולחץ על שני כפתורים ביחד, וקיבלתי 2 פחיות במחיר זה. כעת, דיברתי עם האיש שמביא את הפחיות ושאלתי אותו אם אני חייב להחזיר לו. הוא ענה לי הוא לא יכול לחייב אותי שסוף כל סוף, זה המכונה מקולקלת, וזה לא בעיה שלי. השאלה שלי מה אני חייב לדינא? מידת חסידות ברורה לי מאוד במקרה זה, אבל אני רוצה לדעת דין יבש במקרה זה. 2. האם מקרה זה דומה, למקרה שאני משלם למוכר מכולת לדוג מספר מסוים של כסף והוא מחזיר לי יותר עודף ממה שאני חייב, האם לדין היבש אני חייב להחזיר לו? שסוף כל סוף, הקניין נעשה, אא"כ אולי יש כאן מקח טעות.
תשובה: לשאלה 1 מקרים א-ב: נראה שכיון שבעל המכונה יודע שיש פעמים שיוצאות שתי פחיות או יוצא יותר עודף (והוא חלק משכלול ההכנסות וההוצאות שלו, וכפי שאמר האיש שמביא את הפחיות), והרי הוא מתייאש מהם מראש, אם כן הרי הם של המוצא, ואין חייב להחזיר. אמנם אם המכונה נמצאת במקום שרגילים להחזיר (כגון ישיבות גבוהות וכדו') יש להניח שאינו מתייאש, ויהיה הדין שחייב להשיב. מקורות: בבא מציעא כא: וכן תאנה. שולחן ערוך חושן משפט סימן רס סעיף ו. נתיבות המשפט במשפט האורים, סי' רנט סק"א. מקרה ג: ודאי שאם עשה מעשה מכוון על מנת להוציא שתי פחיות הרי הוא גזלן וחייב להשיב. לשאלה 2: מקרה זה אינו דומה למקרה שלנו. כשנותן המוכר עודף מיותר הרי זה טעות וחייב להשיב. מקור: מבואר בבבא מציעא סג:, שבכדי שהדעת טועה חייב להשיב לו. הרב אברהם זרביב
שאלה: מציאת אבידה: ביום שישי ה באלול נסענו עם אוטובוס בכביש גהה וגילינו באמצע הכביש מספר קרטונים עם חלות, החלות נתפזרו על הכביש והתחילו להירמס ע"י המכוניות העוברות ושבות, ללא ספק שאם היו עוברות עוד כמה דקות זה גם היה דינם של כל החלות, נהג האוטובוס עצר את האוטובוס ואספנו את החלות עם הקרטוניות שעליהם היה מוטבע שם החברה ומספר הטלפון, התקשרנו וא"א לא ענה לנו הרבה זמן, חילקנו את החלות ואכלנו אותם כל אחד בביתו בשבת. האם פעלנו כשורה או שמא זה גזל והיה עלינו להשיב את "האבידה" וכעת עלינו לשלם למאפיה או שמא הצלנו פה את החלות מ"זוטו של ים" והחלות מותרות?
תשובה: בפשטות נראה שאין כאן דין 'זוטו של ים', שנ' שלא היו אבודים מכל אדם, שהיה אפשר להציל בדרך הטבע כפי שאתם הצלתם. על כן יש למציאה זו דין של ייאוש שלא מדעת, שלהלכה אינו חשוב ייאוש, ובעצם נתחייבתם בהשבה. אמנם במקרה של חלות שהוא דבר האבד, דין השבה שלהם הוא למוכרם ולשמור את דמיהם עד שיבואו הבעלים לקחתם ע"י סימנים. ע"כ אם יש סימן בחלות כגון מניין החלות (אם אינו סטנדרטי) וכיוצ"ב, אז דינם כנ"ל, ואם לקחתם לעצמכם הרי זה בעצם יכול להיות כמכירה לעצמכם וצריך לשום את דמיהם ולרשום שחייבים אתם סך זה לבעלים שיתנו סימן כו"כ.  לולי לא הייתם צריכים לחלות כלל, צריך היה לאמוד אם הם שוות את עלות וטורח מכירתם באופן אחר, ואם לאו אפשר שהיו מותרות לכם. אם לא היה סימן, (שאף מספר הטלפון והשם של המאפייה אינו סימן שהרי אפשר שמישהו קנה מהמאפייה ונפל ממנו), אז ממילא אין לכם למי להשיב כעת עד שיבוא אליהו. ויש פוסקים שהרי חלות אלו שלכם לכתחילה להשתמש בהם. בכבוד רב, ה' יוסי ללום.
שאלה: מעשר כספים לפוריות - המשך: הפניתי שאלה לרב דב ליאור שליט"א האם אני יכול לתת מעשר כספים שלי לטיפולי פוריות שאותם אשתי ואני עוברים והרב ענה לי שלא ואם המצב הכלכלי דחוק אני יכול לוותר על מעשר כספים. אולם ראיתי בשאלה שהפנו לכבוד הרב מלמד שכן אפשר לתת מעשר כספים לאירגון שנותן כסף לזוגות שעוברים טיפולים.אם כך, אם אני בעצמי בטיפולי פוריות מדוע אינני יכול לתת מעשר לעצמי בעצם?
תשובה: אתן לכך משל: אם יש משפחה שאין לה מקרר או תנור חימום לחורף, מי שיתרום להם תנור או מקרר יקיים מצוות צדקה. אבל מי שקונה לעצמו מקרר או תנור, אינו מקיים בזה מצווה, ולכן אינו יכול לקנות בכספי המעשר תנור או מקרר. מה שכתבתי שאפשר לתרום לארגון שעוזר לאנשים שעוברים טיפולים, הכוונה שהוא עוזר לאנשים שאין להם כסף לממן בעצמם, וממילא הוא עוזר לעניים.
שאלה: נגיעה בתלמידים בנים: הנני מורה בבי"ס יסודי חילוני לכיתות א,ב,ד.הכיתות כמובן מעורבות ואינני מקפידה שלא לגעת בתלמידי הבנים. אני משתדלת שלא לגעת כשאין צורך אך מכיוון שהרבה מהתלמידים מגיעים ממשפחות מצוקה וזקוקים להרבה חום ואהבה אינני נמנעת ממגע איתם. רציתי לדעת אם אני נוהגת כשורה.
תשובה: בגילאים אלו המגע קל יותר. את יכולה להרעיף עליהם חום גם במגע על בגדיהם ולא באופן ישר בגופם.
שאלה: בחירת שם לבן : נולד לנו בן בשעה טובה, אנחנו מאוד רוצים לקרוא לו עידו. השם עידו הוא ע"ש אבי עובדיה למרות שהשם לא כ"כ דומה. האם יש אפשרות לבקש מהרב שקורא את שם התינוק שיציין בברית המילה, ששמו של התינוק ניתן לו ע"ש אבא שלי-עובדיה? אני מעוניינת שאזכרת הקשר לשם אבי תהיה בברית עצמה ולא לפני או אחרי.
תשובה: מכיוון שהכרזת השם נעשית באמצע ברכה, אי-אפשר להפסיק באמצע הברכה לפרשנויות והסברים. לדעתי, אם הנך רוצה שהקשר יהיה ברור, בקשי מהמכריז על השם שמיד בסיום הברכה יסביר את סיבת בחירת השם, לפני שהציבור מתפזר או ניגש להגיד 'מזל-טוב'.
שאלה: הרב מיכאל לייטמן ו"קבלה" בטלויזיה? : יש שיעורים בקבלה של הרב מיכאל לייטמן בטלוויזיה. רציתי לשאול אם אפשר לראות את זה. הרי יש כתות בארץ שמלמדות קבלה, חלקם מיסיונרים. רציתי לדעת אם השיעורים האלה הם ר?
תשובה: "קבלה" כשמה כן היא שכל מקובל קיבלה מרבותיו ורבותיו מרבותיו בצינעה וביראת שמים, הטלוייזיה אינה מכשיר מתאים לכך ומי שמלמד בה כנראה שאינו תלמיד אמיתי.
שאלה: תפילה באוטובוס: האם אפשר להתפלל בזמן נסיעה באוטובוס?
תשובה: אם יש חשש שזמן התפילה יעבור מן הראוי להתפלל באוטובוס אולם בישיבה לא בעמידה.
שאלה: קביעת סעודה על פיצה: איך קובעים סעודה על פיצה לשם ברכת המוציא וברכת המזון?
תשובה: אם הבצק של הפיצה נילוש מקמח ומים, הרי שהבסיס של הפיצה הוא לחם ולכן מברך עליה "המוציא" ובסוף ברכת המזון. ואע"פ שעל הבצק הניחו גבינה צהובה ורסק עגבניות ומיני תבלינים, אין הם משנים את דינו של הבסיס שהוא לחם, והרי הפיצה כפרוסת לחם שנמרחו עליה מיני ממרחים שונים, שברכתה "המוציא". אבל אם לשו את הבצק בקמח עם מי ביצים, או מי חלב, כיוון שמרכיבי הבצק דומים לעוגה, כל זמן שלא קבע על הפיצה סעודה, מברך עליה "בורא מיני מזונות", ולבסוף מעין שלוש. ואם מתכוון לקבוע את סעודתו על פיצה, כגון שבמקום לאכול ארוחת ערב מתכוון לאכול כשלוש מנות רגילות של פיצה, נעשתה הפיצה חשובה כלחם, ואף שנילושה במי פירות, כיוון שקובע עליה סעודתו, צריך ליטול תחילה את ידיו ולברך "המוציא" ולבסוף לברך ברכת המזון. וכן הדין לגבי כל מי שקובע סעודתו על מיני מזונות, שצריך לברך בתחילה המוציא ולבסוף ברכת המזון. ומוטב שלא לאכול שתי מנות, ואפילו אם נעשו על בסיס של מי פירות, כי יש ספק אם נחשב כקובע סעודה, ולכן הרוצה לאכול שתי מנות של פיצה שנילושה במי ביצים או מי חלב, מוטב שיאכל מעט לחם ויברך עליו המוציא, ואח"כ יאכל את הפיצות ויברך בסוף ברכת המזון, ובזה יצא מהספק. ואם בכל זאת אכל שתי מנות, אם שבע לגמרי כמו שהוא שבע בסעודה רגילה, יברך בסוף ברכת המזון, ואם לא שבע לגמרי - יברך "על המחיה".
שאלה: תינוק כיס לענין ציצית: קיים היום סוג של מנשא לתינוקות העשוי ממעין צעיף ארוך מאוד אשר קושרים אותו מסביב לאדם הנושא את התינוק ובסופו של דבר מכניסים את התינוק לתוך הצעיף. לצעיף קוראים תינוק כיס. האם הוא חייב בציצית?
תשובה: מכיוון שאינו מיועד לכסות בו את האדם, אלא למנשא בלבד-מותר.
שאלה: תנועת עזרא לכתחילה או בדיעבד?: האם תנועת עזרא היא האידיאל כמעורבת או שהאידיאל בעזרא הוא גם נפרד אבל זו הדרך שלנו לתקן כדי שיהיה נפרד, כי הרב מזכיר בהרבה תשובות בעניין שזו הדרך שלנו לתקן בצורה שהתנועה מעורבת שלא כמו אריאל שבחרו להם דרך אחרת נפרדת.האם זו כוונת הרב בדברים הללו?!
תשובה: אנו לא בונים תנועה מעורבת לכתחילה. אולם במציאות החיים בהם אנו חלק מחברה מעורבת בין ברמה הכללית של חברה ישראלית ובין בבתים של הציבור הדתי הלאומי שמנהל חיים שהנהגות הצניעות הם לא בדרך של חברה נפרדת, כאן יש מקום להתאים גם את תנועת הנוער למציאות החברתית בא אנו נמצאים. בציבור החרדי אני וודאי לא מציע לעשות תנועת נוער מעורבת. אולם בציבור שלנו יש מקום לכך. כפי שהזכרתי בתשובות קודמות יש דרכים רבות להדריך ציבור. לא נכון לומר שכל ההנהגות שיש בהם הפרדה הם תמיד טובות יותר מהנהגות שנהוגות בציבור הדתי לאומי. כדוגמא דיברנו על אירוח משפחה בשבת. האם ההנהגה שהנשים תשבנה בחדר נפרד טובה יותר מישיבה באותו חדר?! הציבור שלנו ב"ה התקדם מאד בעניני צניעות. כחלק מכך זה גם בא לידי ביטוי בתנועות הנוער. אולם לדעתי יש נקודה שבה אם אנו נקח הנהגות יותר מחמירות שעניני צניעות יצא שכרנו בהפסדנו. לכן החכמה להתאים את ההנהגות למציאות שבה אנו נמצאים. זה מוגדר לכתחילה. גם אריאל זה לכתחילה וגם עזרא יכול להיות לכתחילה.
שאלה: להמתין בשמיעת תכניות במוצאי שבת!: האם מותר להאזין לתוכניות ברדיו במוצאי שבת, אע"פ שכנראה עבדו עליהן בשבת, והשדרנים והטכנאים הגיעו לאולפן בשבת?
תשובה: צריך להמתין בכדי שיעשו, כלומר: צריך לחכות במוצאי-שבת את אותו הזמן שבו כנראה שלקח להם להכין את התוכנית. וזה משתנה מתוכנית לתוכנית: לחדשות ימתין חצי שעה לפחות, ולתוכניות ארוכות יותר ימתין זמן ארוך יותר. גם תוכנית המשודרת בשידור חי מיד עם צאת שבת, צריך להמתין מלהאזין עד שיעבור אותו זמן שכנראה לקח לאורחים ולמראיינים להגיע לאולפן בשבת ולהתכונן לתוכנית.
שאלה: טעם מצוות שילוח הקן: אחי אמר לי שיש מצווה מאוד חשובה בתנ"ך שאומרת שאם רואים ציפור ליד הקן שלה ויש בו גוזלים צריך להבריח את הציפור מהקן. רציתי לדעת האם באמת קיימת כזאת מצווה? ואם כן את ההסבר שלה. הרי זה אומר להרוג את הגוזל הקטן?
תשובה: כפי שמסביר הרמב"ם במורה נבוכים משמעות המצווה היא דווקא הפוכה, להגביר בנו את מידת הרחמים, שאם אנו רוצים לקחת הגוזל מהקן, לא ניתן לאמא לראות ולכאוב את לקיחת בנה, אלא נבריח אותה מהקן וכאשר לא תהיה שם רק אז ניקח את בנה לצרכנו. ר' ידידיה הכהן
שאלה: מטליות לחות בשבת וקפה שחור בשבת: א. האם מותר להשתמש במטליות לחות בשבת, אם כן, האם רק באופנים שונים? ב. האם מותר להכין קפה שחור בשבת, כיצד?
תשובה: א. מותר, ואין בזה סוחט מפני שעל-פי רוב אין בזה נוזל ממש. ב. אין להכין קפה שחור בשבת על-ידי שפיכת מים ישר מהמיחם, ומותר בכלי שני לאחר שהמים כבר בכוס.
שאלה: מה כדאי ללמוד?: אני תלמיד ישיבה תיכונית בכיתה י. אני רוצה ללמוד תורה אך יש לי זמן מועט מאוד, כך שאני יכול ללמוד רק מקצוע אחד בתורה (ז"א או מוסר או הלכה או משנה, אבל לא כמה ביחד). מה כדאי לי ללמוד?
תשובה: לדעתי, כדאי לך ללמוד מוסר.
שאלה: הייסורים במציאת הזיווג: אני בת 27 ומחפשת את זיווגי מהשמים זה זמן רב תוך השתדלות רבה אך ללא הצלחה. אינני חושבת שאני בררנית מידי אך פשוט לא יצא לי לפגוש את האדם אשר מתאים לי, ואשר עימו אני רוצה להקים בית נאמן בישראל ולחיות את כל חיי עימו. יש לי אמונה חזקה בקב"ה אך לאחרונה צצים ועולים בי ספקות רבים שמא לא אזכה עוד למצוא את זיווגי ושמא הקב"ה גזר עלי לחיות לבד את חיי חס וחלילה. כיצד להתמודד עם תחושות קשות אלו ומה עוד אוכל לעשות על מנת למצוא את זיווגי? (כבר כמה חודשים אני אומרת כל יום שיר השירים)
תשובה: אני מבין מאד לליבך. אך אל לך ליפול ליאוש ח"ו. גם בנות שהגיעו לגילך רובן מתחתנות ומאושרות. והולכים אחר הרוב ולא חוששים למיעוט. ולא עוד אלא לאחר שמוצאים את הזיווג מבינים למפרע שהעיכוב היה לטובה. הדבר החשוב ביותר שעליך לעשות הוא להמשיך להאמין ולקוות להתפלל ולהשתדל. כי ח"ו היאוש הוא מרחיק את הסכוי ולעומת זה הבטחון והתקווה מקרבים את מציאת הזיווג, אני מאחל לך שבקרוב תתברכי בברכת ד' ותמצאי את זיווגך הטוב.
שאלה: בדיקת צימוקים: האם צימוקים הם בחזקת נגועים? איך בודקים אותם במקרה שכן ובמקרה שלא?
תשובה: ישנם סוגים שונים של צימוקים וממקומות שונים, (הצימוקים הקלפורניים ברובם נקיים), כמו כן האיחסון זמן רב גורם לנגיעות גבוהה ועל כן חובה לבודקם. הדרך הנוחה ביותר היא להשרות את הצימוקים במים חמים כ-10 דקות, כשיש נגיעות במים אין להשתמש בצימוקים. שנה טובה, כתיבה וחתימה טובה הרב יהודה הלוי עמיחי מכון התורה והארץ
שאלה: כלאיים בשאריות של ירקות: אני נוהגת לזרוק שאריות של ירקות מתחת לעץ תפוז לשם זיבול הקרקע. כתוצאה מכך צמחו במקום שתילי עגבניות ופלפלים כשהם מעורבבים וצמודים אחד לשני. מה הדין מבחינת כלאיים - הן מבחינת צמיחת שני מיני ירקות יחד והן מבחינת צמיחתם מתחת לעץ פרי?
תשובה: אין איסור כלאיים בין עץ וירקות (מלבד גפן), ולכן אין כאן בעיה בעקבות כך שהם גדלים ליד עץ פרי. (יש דעה אחת בראשונים שצריך להרחיק ג"ט, אולם היא לא נפסקה אלא כחומרא). יש איסור כלאים בין שני מיני ירק הקרובים זה לזה בפחות מטפח ומחצה, ועל כן יש לעקור אחד משני המינים. בברכת התורה והארץ הרב יהודה הלוי עמיחי מכון התורה והארץ
שאלה: מגע בין הורים וילדים ברחוב: האם נתינת יד בין אב לביתו הגדולה ברשות הרבים - האם יש בכך איסור טעם לפגם? ושימת יד על כתיפה חיבוק קל ברשות הרבים? ובבית? ולאחר נישואיה? ונתינת יד של בן גדול נשוי לאימו?
תשובה: אם הם מסתובבים ברשות הרבים במקום בו לא מכירים אותם, מן הראוי להמנע ממגע פומבי כזה או אחר, משום מראית-עין.
שאלה: הרכבת עדשות מגע ביום הכיפורים משקפי שמש: 1.האם מותר להרכיב ולטפל (ניקוי בהסרה והשריה) בעדשות מגע ביום הכיפורים - כפי שמותר בשבת, הרי צריך להרטיב מעט את הידיים בחומר. ומה הדין אם אין משקפיים כתחליף? 2.בשולחן ערוך המקוצר כתוב שיש איסור בהרכבת משקפי שמש בשבת משום "הוצאה בשבת דרך מלבוש במקום שאין בו עירוב". האם מותר להרכיב אם נגרם צער מאי הרכבתם והאם נדרש אישור מרופא לכך?
תשובה: 1.זו לא נחשבת לרחצה. 2. רק מי שאינו מסוגל ללכת ללא משקפי שמש רשאי לצאת בהם מחוץ לערוב.
שאלה: מוהל שקיבל שבת: תינוק שנולד ביום ו ולאחר שבוע, מספר שעות לפני כניסת השבת ההורים "נזכרו" שטרם הכניסוהו בבריתו של אברהם אבינו. הם איתרו מוהל חצי שעה לפני כניסת השבת אך המוהל כבר קבל שבת. האם המוהל רשאי לערוך את ברית המילה?
תשובה: בכף החיים סימן רס'א הביא את מחלוקת הפוסקים האם ניתן להתיר את קבלת השבת כדרך שמתירים נדרים וממילא לאפשר עשיית מלאכה בזמן קבלת שבת. ע"פ דעת המתירים ברור שלמצווה חמורה כמו מילה אפשר לבצע התרה ולקיים מצות מילה שהיא בעצמה בכוחה לדחות את השבת. יש לצרף לכך את ההלכה שקבלת שבת שנעשית לפני פלג המנחה לא תופסת והיות שלדעת רבנו תם והפוסקים ההולכים בדרכו ושעל פיהם פסק השולחן ערוך, כניסת השבת היא רק 72 דקות לאחר השקיעה, יוצא שמי שקבל שבת חצי שעה לפני השקיעה (בפרט בחורף) זהו לפני פלג המנחה ואז קבלת השבת לא תופסת ואין צורך אפילו לעשות התרה. ועל כן, במקרה של מצוות מילה נראה לי לסמוך על דעת המקלים ולעשות התרה כדי לאפשר את המילה.
שאלה: בועות סבון בשבת: האם מותר להפריח בועות סבון בשבת?
תשובה: מותר, מפני שאינו בר-קיימא.
שאלה: קידוש במקום סעודה - מספיק שהכל?: האם השומע את הקידוש ולא אכל באותו זמן את הסעודה (מזונות או המוציא) אלא מאכלי "שהכל" בלבד האם יוצא ידי חובת קידוש ויוכל לאכול אח"כ? כמובן שהמקדש אכל סעודה יחד עם הקידוש.
תשובה: לא יוצא ידי חובת קידוש, וממילא גם אסור לו לאכול שהרי אכילה זו היא בלי קידוש שיוצאים בו ידי חובה. הרב אברהם פרל.
שאלה: סליחות לפני חצות: האם יש אפשרות לומר סליחות קודם חצות?
תשובה: אין אומרים סליחות קודם חצות. ואמנם היו שהקילו בזה, אבל הדעה הרווחת שאין לומר סליחות קודם חצות.
שאלה: תשליך לפני ראש-השנה: האם ניתן לבצע "תשליך" לפני ערב ראש השנה (בצהריים) ביחידות, בנוסף לתשליך שמבצעים לאחר מנחה בראש השנה?
תשובה: אין אומרים "תשליך" לפני ראש-השנה.
שאלה: ברכה על תפילין חדשות: איזו ברכה מברכים בעת קבלת תפילין חדשות?
תשובה: לא תיקנו חכמים ברכה על תפילין חדשות. הרב אברהם פרל.
שאלה: גזל בטלפון במשרד: אני עובד בחברת הייטק שלכל עובד יש טלפון משלו במשרד עם קו חוץ, כלומר ניתן לחייג לכל מספר טלפון. הטלפון הוא לשימוש חופשי של כל עובד והוא בנוסף למחשב שיש לכל אחד בשימוש חופשי. הטלפון הוא חלק מתנאי העבודה אך לא צויין כך במפורש בפני אף עובד. רציתי לדעת, אם אני מתקשר מטלפון זה הביתה אני עובר על גזל?
תשובה: בכל השאלות מהסוג הנ"ל, הדין ברור אך המציאות אינה מבוררת. כלומר, כולנו יודעים שאסור לגנוב. כמו כן, ידוע שאם ראובן נתן לשמעון רשות להכנס לביתו ולהשתמש בספריו בכל עת שיחפוץ, אין ברשות זו היתר להכנס ולשמוע רדיו לדוגמא. אמנם, אם יכולים אנו לאמוד דעתו של ראובן ולומר שברשות זו שנתן להשתמש בספריו כלולה גם הרשות להדליק את האור ע"מ שיוכל שמעון לקרוא כמו שקוראים אנשים בד"כ   אז כמובן שיש לשמעון היתר להדליק את האור. ובמקום שספק לנו מה דעתו של ראובן, ואולי ראובן נתן רשות אך ורק להשתמש בספריו, היינו רק לקחתם, אך לא נתן רשות לשבת בביתו ולקוראם ולא נתן רשות להדליק האור   אז מספק כזה יש להתרחק שזהו ספק גזל. וע"מ לצאת מהספק צריך לשאול את נותן ההיתר במפורש מה כלול בהיתר שלו. לשאלתך, צריך לשאול במפורש את המנהל בעלים מה כלול בהטבה הזו של הטלפון. יש עוד להוסיף, שאפילו אם מותר להתקשר שלא לצורכי עבודה, צריך להקפיד שלא לבטל זמנו של בעל הבית מעבר למה שנוהגים הכל (בהיתר) לעשות בשעת העבודה. בברכת כתיבה וחתימה טובה, הרב אשר חג'בי.
שאלה: נישואין בין יהודי למי שאינו יהודי: אני מבקש לדעת אם יש בתורה או בהלכות כתובות אחרות איסור כללי על יהודי לשאת לאישה את מי שאינה יהודיה בכלל ונוצריה בפרט?
תשובה: בתורה בספר דברים נאמר "לא תתחתן בם", וכתב הרמב"ם בפרק יב מהלכות איסורי ביאה הלכה א' "הבא על הגויה משאר האומות דרך אישות, לוקה מן התורה משום שנאמר "לא תתחתן בם בתך לא תתן לבנו ובתו לא תקח לבנך", וכן מפורש ע"י עזרא (נחמיה י' לא)"ואשר לא נתן בנותינו לעמי הארץ ואת בנותיהם לא נקח לבנינו". ויש גם איסור בביאה על גויה שלא בדרך אישות עיין שם ברמב"ם בהלכות ו',ז',ח', בטעמו של דבר, שהבן מן הגויה אינו בנו שנאמר "כי יסיר את בנך מאחרי", וגורם להדבק בגויים שהבדילנו הקב"ה מהם. הרב יהודה אודסר.
שאלה: אבלות בתוך השלושים בשבת: לצערי אביה של אשתי נפטר ועתה היא בתוך השלושים ברצוני לשאול מספר שאלות: א. האם מותר להזמין או להיות מוזמנים לארוחת שבת אצל חברים, האם זה נחשב סעודת מרעות? ב. האם כל סוגי המוזיקה אסורים, או מוזיקה שקטה (שירי סעודה שלישית) שיש בהם חיזוק בעבודת ה אך לא משמחים מותר?
תשובה: א. אם העדרות מהסעודה תתפרש שהדבר נעשה בגלל האבלות מותר להשתתף כי אין אבלות בפרהסיא בשבת. ב. מוזיקה שקטה מותרת.